কিন্তু কোর্টলি লাভ (courtly love) নামে এক দরবারি প্রেমের জন্ম হয় ফ্রান্সে, দ্বাদশ শতাব্দীতে, যার স্রষ্ট্রা ছিলেন দক্ষিণ ফ্রান্সের ত্রুবাদুরেরা যদিও এর গরিমা এসেছে কিছুসংখ্যক গীতিকবিদের মাধ্যমে। কোর্টলি লাভ শব্দবন্ধটি মধ্যযুগীয় দরবার ও শহর-এর মধ্যে পার্থক্যকে প্রকাশ করে। অক্তাবিয়ো পাস এ বিষয়ে বলছেন, ‘‘ সঙ্গম বা প্রজননবিষয়ক কোনো অশোভন প্রেম নয়, বরং এক উচ্চাভিলাষী অনুভূতি এই আদর্শ দরবারের বৈশিষ্ট্য। কবিরা একে বলত না দরবারি প্রেম; তাঁরা অন্য একটি শব্দ ফাঁ’মুর (fin’amors) দ্বারা একে অভিহিত করত যা বোঝায় বিশুদ্ধ, পরিশীলিত প্রেম। এমন এক প্রেম যার উদ্দেশ্য নয় ইন্দ্রিয় সুখপ্রাপ্তি বা প্রজনন। এক তপশ্চর্যা ও নান্দনিকতা।’’ এই প্রেম কোনো ভ্রম বা মায়াবাদী কিছু নয়, এটা জীবনের এক উন্নত আদর্শ। এ ধরনের প্রেম যেমন রহস্যজনক তেমনি এর সৃষ্টিও রহস্যজনক, কারণ এর সাথে কোনো ধর্মীয় উপদেশ বা দার্শনিক মতবাদ জড়িত ছিল না, এটা ছিল একেবারেই নতুন ও অনুপম মানসিক এক অবস্থা যা তাকে ভিন্ন মাত্রা দিয়েছে। প্রাচীন গল এলাকার দক্ষিণাংশ প্রভাঁসে অনেকটা রক্ষণশীল সমাজব্যবস্থায় সামন্ততান্ত্রিক আভিজাত্যে এর জন্ম। বিশাল কোনো সাম্রাজ্যে এর জন্ম নয় বা সভ্যতার সুখদ ফল হিসেবেও এর আবির্ভাব হয়নি, রাজনৈতিক অস্থিরতার মধ্যে কিন্তু ব্যাপক আধ্যাত্মিক ফলপ্রসূতায় এক স্বাধীন অভিজাত রাজ্যশাসনমূলক এলাকায় জন্ম হয়েছিল এই নিকষিত প্রেমের। বাট্রান্ড রাসেল তাঁর বিয়ে ও নৈতিকতা গ্রন্থে এই প্রেমের স্বরূপ বিশ্লেষণ করতে গিয়ে বলেছেন, পুরুষ যখন কোনো নারীকে গভীরভাবে ভালোবাসে তখন তার সাথে যৌনমিলনের চিন্তা করা তার কাছে অনৈতিক মনে হয় কেননা যৌনতা কিছু না কিছু মাত্রায় অপবিত্র, আর এ অবস্থায় পুরুষের প্রেমটি অন্যভাবে প্রবাহিত হয়ে কাব্য বা ভাবনার সৌন্দর্যে পরিণত হয়। রাসেল আরও বললেন, এভাবেই প্রেমটি প্রতীকে রূপান্তরিত হয় যার ফল হিসেবে সম্রাট দ্বিতীয় ফ্রিডরিখের রাজসভায় প্রেমের কাব্যের আবির্ভাব ঘটে যা চলতে থাকে রেনেসাঁসের সময় পর্যন্ত। ডাচ ইতিহাসবিদ ইয়োহান হাইজিংজা ১৯১৯ সালে প্রকাশিত (ইংরেজি অনুবাদ ১৯২৪ সাল) তাঁর বিখ্যাত গ্রন্থ মধ্যযুগের অবক্ষয়দ্য ওয়েনিং অফ মিডল এজেস-এ শেষ মধ্যযুগকে ক্লান্তিকর, নৈরাশ্যময় এবং অবক্ষয়ী বলে অবহিত করে দ্বাদশ শতাব্দে ফ্রান্সের প্রভাঁস এলাকায় রচিত গীতিকবিতাকে সম্পূর্ণ আলাদা মাত্রার বলে মন্তব্য করেছেন। তিনি বলেন, তখন সব ধরনের কাব্যিক পরিপ্লুতির নন্দনকানন হয়ে উঠেছিল নতুন ধরনের সেই প্রেম যার ভিত্তি ছিল প্রবৃত্তিরহিত এবং অশরীরী। রাসেল এই অভিজাত প্রেমকে বলেছেন সৌরভের মতো যা বীরের প্রেমকে শ্রদ্ধা করত কিন্তু তা ফলাফলহীন অপূর্ণ সমাপ্তির জন্য যাতনায় ভুগত না। রাসেল একে বলেছেন, গির্জার বিরুদ্ধে জীবনের ক্ষেত্রে প্রেমের প্রকৃত অবস্থার পৌত্তলিক স্বীকৃতি। ইয়োহান হাইজিংজা তাঁর মনীষাদীপ্ত গ্রন্থে আরও বলেন, ত্রয়োদশ শতাব্দের শেষদিকে এ জাতীয় প্রেমধারণায় আধ্যাত্মিক অনুষঙ্গও যুক্ত হতে থাকে যার ফল হিসেবে দান্তে ও তাঁর সমকালীন কবিদের মধ্যে প্রেমকে পবিত্র ও স্বর্গীয় উপহার হিসেবে ভাবার প্রবণতা দৃঢ় হয়ে যায়। দান্তের নবীন জীবন-এও আমরা এই ভাবনার বীজ দেখতে পাই: